Der sidder flest fartsyndere i dyre biler.

Peter Simonsen, født 1991, er nyhedsredaktør på Finans. Han er uddannet ved Danmarks Medie- og Journalisthøjskole i Aarhus og har været tilknyttet adskillige af Jyllands-Postens redaktioner, først som praktikant og senere som journalist på Finans, hvor han primært skrev om virksomheder og iværksætteri. Peter er tidligere elitesportsudøver i den ædle disciplin badminton, men nøjes i dag med lange løbeture i området omkring Egå, hvor han bor. Som indfødt nordjyde ved Peter, hvad det vil sige at holde begge ben på jorden, dog med undtagelse af når AaB vinder i fodbold. Da er humøret højt – og selvtilfredsheden ligeså.

Hvis du kører rundt i en BMW, er du blandt de danske bilejere, som oftest får bøder for at træde lidt for hårdt på speederen.

Knap hver fjerde BMW-ejer har det seneste år fået én eller flere fartbøder. Det viser svar fra 41.000 danske bilejere, der har deltaget i bilistorganisationen FDM's store AutoIndex-undersøgelse 2017.

Efter BMW-ejerne følger Audi, Mercedes-Benz, Volvo og Alfa Romeo. Generelt er det ejere af de såkaldte premium-mærker, som får flest fartbøder, viser undersøgelsen.

23 pct. af ejerne af biler til over 500.000 kr. har ifølge FDM fået én eller flere fartbøder over det seneste år. For ejere af biler til under 400.000 kr. er det "kun" 14 pct.

»Svarene bekræfter måske manges fordomme om, at dyre biler drøner derudad. En forklaring kan være, at man ikke mærker farten i nær samme grad i en stor velkørende bil. En anden forklaring kan være, at førerne af firmabiler, som for eksempel BMW, ofte kører meget, og dermed på grund af de mange kørte kilometer oftere får fartbøder,« siger juridisk konsulent i FDM, Dennis Lange.

Undersøgelsen fra FDM viser, at elbiler er den gruppe, som procentvist har fået flest fartbøder. 22 pct. af elbilisterne svarer, at de inden for det seneste år er blevet blitzet.

For benzinbilister og dieselbilister er det hhv. 12 pct. og 18 pct.

Procentdel af bilejere, der har fået en fartbøde det seneste år:

BMW: 24,1 pct. Audi: 22,5 pct. Mercedes-Benz: 22,5 pct. Volvo: 20,2 pct. Alfa Romeo: 19,0 pct. Fiat: 17,3 pct. Honda: 16,8 pct. Peugeot: 16,0 pct. VW: 15,5 pct. Seat: 15,3 pct. Ford: 15,3 pct. Mazda: 15,2 pct. Opel: 14,8 pct. Citroën: 14,6 pct. Renault: 14,6 pct. Nissan: 13,5 pct. Mitsubishi: 13,3 pct. Toyota: 12,6 pct. Hyundai: 12,5 pct. Skoda: 12,5 pct. Suzuki: 12,1 pct. Kia: 11,0 pct.

Kilde: FDM's AutoIndex 2017.